天主教基督勞工堂

天主教基督勞工堂係香港一間天主教堂，位於牛頭角明愛中心之內。

堂區史
話說新中國成立之後，國民黨一批舊部嚟咗香港聚居喺牛頭角一帶，因為佢哋嘅背景，佢哋聚居嘅地方就改名做「復華村」，位置就係而家龍山樂華邨嗰度。因為佢哋嘅背景，當年香港政府將連接嗰度嘅路改做有類似意思嘅「振華道」。牛頭角嗰陣時重係荒蕪之地，復華村係唯一村落。

1953年，天主教瑪利諾神父會嘅傳教士喺牛頭角開始傳教工作，重喺復華村近山頂嗰度開咗間小學，英文叫「Maryknoll Mission School」；因為當時教宗係庇護十二世，所以中文就改做庇護十二學校，重喺嗰度成立彌撒中心。嗰陣堂區區域遠至西貢井欄樹。1962年，佐敦谷村起好，庇護十二學校又喺佐敦谷村開分校，即係潔心幼稚園，天神之后堂就喺嗰度提供主日彌撒服務。1967年佐敦谷瑪利諾工業中學起好，佐敦谷嘅聖堂就搬咗去呢度，由天神之后堂獨立出嚟，成立基督勞工堂。

1960年代後期，天主教香港教區計劃喺牛頭角起明愛中心，而瑪利諾神父會又打算將基督勞工堂搬去嗰度。牛頭角明愛中心嘅設計同接洽工作，就由嗰時庇護十二學校校監譚拔士神父負責。後來譚神父健康欠佳，工程改由莫約翰神父負責。嗰陣興建明愛中心嘅經費，主要來自美國人民捐獻，賽馬會及瑪利諾神父會籌款等等。

1970年7月4號，徐誠斌主教親自為基督勞工堂主持開幕典禮。由於嗰時牛頭角區大部分居民都係勞工階層，所以改名「基督勞工堂」，搵咗5月1號國際勞動節做主保瞻禮。當時搬去牛頭角區嘅教友，分別嚟自京士柏、九龍仔及深水埗等地。初期教友人數大概有四千幾人。時至今日，區內居民及教友已經包括各階層。現時堂區嘅區域，已經擴展至牛頭角上下邨、安基苑、樂華邨、彩霞邨、淘大花園、德寶花園、德福花園至定安街一帶。不過堂區人口日漸老化，加上政府重建牛頭角上下邨，所以現時登記教友人數只得大概800人。

復華村平房區1978年開始被清拆。庇護十二學校喺1980年被清拆，據說教職員喺搬到荃灣嘅柴灣角天主教學校繼續教學，將辦學權由瑪利諾神父會轉交天主教香港教區。

香港天主教